Conform unui răspuns al ministerului Muncii, la o interpelare a deputatului PNL, Florin Roman, cea mai mare pensie aflată în plată este de 73 890 de lei, adică peste 15 000 de euro lunar şi este încasată de un fost magistrat. În total, statul plăteşte, lunar, peste 22 de milioane de euro pentru pensiile speciale.

Fostul procuror comunist Gheorghe Bălăşoiu, fost comandat al penitenciarului Colibaşi, este cel mai bine plătit pensionar din România. Acesta încasează lunar 73 890 de lei brut, din care se scade impozitul.

Lunar, Casa Naţională de Pensii Publice plăteşte pentru pensiile de serviciu 105 milioane de lei, din care 87 de milioane de lei au fost plătiţi din bugetul de stat şi 17 milioane de lei din bugetul asigurărilor sociale.

Categoriile care beneficiază de pensie specială (de serviciu):

-consilierii de conturi şi auditorii externi ai Curţii de Conturi

-judecătorii şi procurorii

-personalul auxiliar de specialitate al instanţelor de judecată şi al parchetelor

-funcţionarii publici parlamentari

-personalul aeronautic civil

-membrii ai corpului diplomatic

Acestor pensii li se adaugă şi indemnizaţiile pentru limită de vârstă ale parlamentarilor şi ale primarilor.

Guvernul vrea să impoziteze pensiile speciale mai mari de 7 000 de lei. Astfel, pensiile sub 2.000 de lei nu sunt impozitate, cele între 2000 și 7.000 de lei vor avea un impozit de 10%, între 7.000 de lei și 10.000 de lei impozitul va fi 30%, iar pentru pensiile speciale care depășesc 10.000 de lei impozitul va fi de 50%.

Editor: Robert Kiss